Pertti Neumann

Pertti Olavi ”Nipa” Neumann (ent. Nieminen; s. 11. lokakuuta 1959 Pori) on suomalainen muusikko. Parhaiten hänet tunnetaan Dingo-yhtyeen laulajana ja lauluntekijänä. Dingon lisäksi Neumann on vaikuttanut myös muissa yhtyeissä sekä esiintynyt sooloartistina. Persoonallisen lauluäänensä lisäksi hän tuli 1980-luvulla tunnetuksi värikkäästä pukeutumistyylistään.
Musiikkiuran lisäksi Neumann on työskennellyt muun muassa merimiehenä, mainosalalla ja yrittäjänä. Hän asuu nykyään Helsingissä.
Elämäkerta.
Lapsuus ja nuoruus.
Neumann syntyi Porissa 11. lokakuuta 1959. Hänen lapsuudenkotinsa sijaitsi Porin 6. kaupunginosassa. Neumannin molemmat vanhemmat työskentelivät postivirkailijoina. Vanhempien lisäksi perheeseen kuuluivat isoveli ja pikkusisko.
Neumannin vanhemmat erosivat hänen ollessaan 12-vuotias. Eron jälkeen perhe muutti Pormestarinluotoon, jolla oli siihen aikaan maine väkivaltaisena kaupunginosana. 
Koulumenestystään Neumann on kuvaillut heikoksi. Hän pääsi oppikouluun kansakoulun neljänneltä luokalta. Neumann on myöhemmin muistellut menestyneensä koulussa hyvin oppikoulun toiselle luokalle asti, jonka jälkeen häntä alkoivat kiinnostaa ”muut asiat” kuten musiikki. 
Neumann erosi koulusta 15-vuotiaana ja pestautui "Tervi"-nimiselle öljytankkerille jungmanniksi. Hän toimi merimiehenä siihen asti kunnes lähti 17-vuotiaana suorittamaan varusmiespalvelusta miinalaiva "Keihässalmelle". Varusmiespalveluksen jälkeen Neumann työskenteli muun muassa tiskaajana, postinkantajana ja siivoojana ja pestautui lopulta "Sandviken"-nimiselle laivalle, joka kuljetti pääasiassa paperia Pohjois- ja Etelä-Amerikkaan. Kahdeksan kuukautta kestäneen purjehduksen jälkeen Neumann palasi Suomeen ja osti säästämillään rahoilla mikrofonin ja lauluvahvistimet.
Neumann palasi merille joksikin aikaa 1990-luvun alussa kyllästyttyään tilapäisesti musiikkiuraan.
1980-luku.
Neumann vaikutti 1970- ja 1980-lukujen vaihteessa useissa porilaisissa kokoonpanoissa, joita olivat muun muassa DNA, Sir 59 ja Bwana. Yhtyeet olivat lyhytikäisiä ja niissä oli osittain samoja soittajia. Vuonna 1981 Neumann liittyi MAC-yhtyeeseen, josta tuli myös Neumannin ensimmäinen levyttänyt yhtye. 
Samoihin aikoihin hänen taiteilijanimekseen vakiintui Neumann. Nimen keksi MAC-yhtyeessä soittanut Pepe Laaksonen. Ennen Neumann-nimen vakiintumista hänet tunnettiin Porissa myös lempinimellä ”Sting”. MAC hajosi vuonna 1982 kahden singlejulkaisun jälkeen. Yhtyeen hajoamisen jälkeen Neumann työskenteli lyhyen aikaa mainosalalla.
Dingo.
MACin jälkeen Neumann perusti uuden yhtyeen. Aluksi yhtye nimettiin Sous-Pierreksi, josta se lyheni Sohoksi. Lopulta yhtyeen nimeksi vakiintui Dingo. Dingo teki läpimurtonsa vuonna 1984 ja siitä tuli nopeasti yksi kaikkien aikojen suosituimmista suomalaisista yhtyeistä. Dingo aiheutti Suomessa myös ennennäkemättömän teinihysterian.
Dingon nopeasti noussut suosio ja teinihysteria johtivat siihen, että yhtyeen jäsenillä ei ollut enää yksityiselämää. Innokkaimmat fanit myös leiriytyivät Dingon jäsenten asuntojen lähelle nimikirjoituksen toivossa. Poriin tehtiin myös järjestettyjä matkoja, joihin sisältyi Dingon jäsenten asuinpaikkojen esittely. 
Yhtyeen jäsenet alkoivat turhautua suursuosion aiheuttamiin lieveilmiöihin ja esimerkiksi haastattelujen määrää rajoitettiin. Turvallisuussyistä myöskään lehtien kuvaajia ei päästetty enää lavalle tai yhtyeen takahuoneisiin. Dingo rajoitti myös nimikirjoitustilaisuuksien järjestämistä, eikä jäänyt jakamaan nimikirjoituksia faneille konserttien jälkeen. Tiedostusvälineissä tiukentuneet linjaukset tulkittiin ylimielisyydeksi ja lehtien kirjoittelu Dingosta muuttui arvostelevaan suuntaan.
Dingon suosio kääntyi vuoden 1986 aikana laskuun ja yhtyeen kolmatta albumia "Pyhää klaania" arvosteltiin epäonnistuneeksi. Neumannilla ja muilla yhtyeen jäsenillä alkoi olla kasvavissa määrin keskinäisiä ristiriitoja. Dingon keulakuvana ja pääasiallisena lauluntekijänä Neumann tienasi muita Dingon jäseniä enemmän, ja leveilevä rahankäyttö ärsytti muita. Neumannin kerrotaan sanoneen myös muille jäsenille, ettei Dingoa olisi ilman häntä. Pahimmat riidat Neumannilla oli kosketinsoittaja Pete Nuotion kanssa. "Pyhä klaani" -albumin äänitysten aikaan Neumann ja Nuotio kävivät äänittämässä osuutensa eri aikoihin, sillä he eivät suostuneet olemaan äänitysstudiossa samaan aikaan.
Laskevan suosion ja sisäisten ristiriitojen lisäksi Dingoa varjostivat kasvavat taloushuolet. Yhtyeen taustalle perustettu osakeyhtiö ajautui ongelmiin ja lopulta konkurssiin. Ongelmat johtivat lopulta myös yhtyeen hajoamiseen. Neumann ilmoitti 4. lokakuuta 1986 Nivalan Tuiskulassa järjestetyn konsertin aikana esiintymisen jäävän yhtyeen viimeiseksi. Hajoamisesta kerrottiin tiedotusvälineille 7. lokakuuta 1986 järjestetyssä tiedotustilaisuudessa. Samalla kaikki yhtyeen sovitut esiintymiset peruttiin.
Dingon jälkeen.
Dingon hajoamisen jälkeen Neumann aloitti soolouransa. Hieman ennen Dingon hajoamista julkaistiin sooloabumi "Albion". Albumin suurimmaksi hitiksi nousi ”Naiselleni”, joka oli suomenkielinen versio Moody Blues -yhtyeen kappaleesta ”For My Lady”. Tyyliltään albumin musiikki poikkesi merkittävästi Dingosta, ja albumilla on runsaasti vaikutteita esimerkiksi folkmusiikista. Albumilla Neumannin taustayhtyeenä toimii irlantilaista kansanmusiikkia soittava Korkkijalka-yhtye. Kyseessä on edelleen ainoa Neumannin soololevy, joka on ylittänyt kultalevyrajan. Muusikon uran lisäksi Neumann toimi 1980-luvun lopulla lyhyen aikaa autokauppiaana ja Pomarfinin kenkäsuunnittelijana.
Neumannin ensimmäinen julkaisu sooloartistina oli kesällä 1985 julkaistu hyväntekeväisyyssingle ”Mennään hiljaa markkinoille”.
Vuonna 1987 Neumann perusti S.E.X.-nimisen yhtyeen. Yhtyeen ura jäi lyhytaikaiseksi ja se ehti hajota ennen samanniminen albumin julkaisua. Albumin myyntimäärät jäivät vaatimattomiksi verrattuna Dingon aikaisiin myyntimääriin.
Vuoden 1988 alussa Neumann perusti uuden yhtyeen, jonka nimeksi tuli Neumann &amp; Albion Rockers. Pian nimi lyheni muotoon Neumann Band ja sittemmin Neumann. Vuonna 1989 julkaistiin albumi "Kotiinpaluu". Neumannin ympärille koottu yhtye hajosi ennen albumin julkaisua, joten se päätettiin julkaista Neumannin soololevynä.
1990-luku.
Neumann työskenteli vuosina 1990-1992 EMI:n tuotantopäällikkönä. Hän teki yhteistyötä esimerkiksi Neljän Ruusun ja Topi Sorsakoski &amp; Agentsin kanssa. Vaikka Neumann pitikin tuotantopäällikkönä työskentelystä, hän alkoi kiinnostua oman musiikkiuransa jatkamisesta. Vuonna 1992 hän julkaisi uuden sooloalbumin "Tähti ja meripoika" sekä samannimisen omaelämäkertakirjan. 
Dingo perustettiin uudelleen vuonna 1993. Yhtye julkaisi paluusinglen ”Perjantai”, joka nousi nopeasti hitiksi. Vuonna 1994 julkaistiin uusi studioalbumi "Via Finlandia", jonka myyntimäärät jäivät vaatimattomaksi verrattuna yhtyeen aiempiin levyihin. Kesän 1994 konserttien jälkeen yhtye jäi tauolle.
Dingon lyhyeksi jääneen paluun jälkeen Neumann jatkoi esiintymistä sooloartistina ja teki duo-konsertteja muun muassa Iku Tukiaisen kanssa.. Vuonna 1996 julkaistiin uusi sooloalbumi "Nimeni on Neumann".
Lokakuussa 1998 Dingo esiintyi Hartwall-areenalla tunnetuimmassa kokoonpanossaan konsertissa ensimmäistä kertaa 12 vuoteen. Esiintyminen oli osa Finlandia Trophy -taitoluistelukilpailua. Yhtye jatkoi esiintymisiä tunnetuimmassa kokoonpanossaan aina vuoteen 2002 asti.
2000-luku.
Dingo jäi vuoden 2002 alussa tauolle riitaisissa merkeissä. Yhtyeen jäsenet Pete Nuotio ja Juha Seittonen erosivat yhtyeestä muun muassa sen vuoksi, ettei Dingo ollut onnistunut saamaan aikaan uutta musiikkia yrityksistä huolimatta. Neumann kertoi haastattelussa Dingon jatkavan miehistönvaihdoksista huolimatta.
Dingon tauon aikana Neumann jatkoi esiintymistä sooloartistina sekä teki duo-keikkoja Dingon entisen basistin Jarkko Even kanssa. Vuonna 2002 Neumann perusti Porin keskustassa sijainneen ”Western Rock Store" -liikkeen, joka myi intiaanivaatteita. Vuonna 2004 Neumann myi yrityksen toiselle omistajalle.
Vuoden 2002 lopulla Dingo esiintyi Tallinnassa järjestetyssä konsertissa erikoiskokoonpanossa. Yhtyeen tunnetuimman kokoonpanon muut jäsenet eivät suostuneet lähtemään konserttiin, joten Neumann kokosi ympärilleen studiomuusikoista kootun kokoonpanon. Dingon entiset jäsenet loukkaantuivat päätöksestä. Neumann korosti omistavansa Dingon tavaramerkin ja voivansa perustaa yhtyeen uudelleen. Erimielisyydet rikkoivat Neumannin ja Dingon muiden jäsenten välit vuosikausiksi eivätkä he olleet pitkiin aikoihin tekemisissä keskenään.
Vuonna 2004 Neumann aloitti esiintymiset uudistuneen Dingo-kokoonpanon kanssa. Neumannin lisäksi yhtyeeseen kuuluivat Dingon alkuperäinen basisti Jarkko Eve sekä kolme uutta muusikkoa. Yhtye julkaisi vuonna 2005 uuden albumin "Purppuraa".
2000-luvulla Dingon kokoonpanot vaihtuivat tiheään tahtiin. Vuonna 2008 Jarkko Eve erosi Dingosta, minkä jälkeen Neumann jäi yhtyeen ainoaksi alkuperäiseksi jäseneksi. Dingo julkaisi vuonna 2008 uuden albumin "Humisevan harjun paluu".
2010-luku.
2010-luvun alkupuolella Neumann jatkoi esiintymisiä vaihtelevien kokoonpanojen kanssa Dingo-nimellä. Dingon ohella hän esiintyi sooloartistina.
Syksyllä 2012 Neumann oli mukana Nelosella esitetyssä "Vain elämää" -sarjan ensimmäisellä tuotantokaudella, jossa seitsemän suomalaista artistia esitti toistensa kappaleita. Maaliskuussa 2013 julkaistiin Neumannin uusi sooloalbumi "Oma Waterloo", joka oli alun perin tarkoitus julkaista Dingon nimellä.
Dingo palasi jälleen tunnetuimpaan kokoonpanoonsa vuoden 2017 alussa. Paluu jäi lyhytkestoiseksi, sillä kesän ja syksyn konserttien jälkeen Pete Nuotio ja Juha Seittonen erosivat jälleen yhtyeestä. Dingo jatkoi esiintymistä osittain uudistetulla kokoonpanolla. 
Vuoden 2017 syksyllä ilmestyi Salla Nazarenkon kirjoittama ja Into Kustannuksen kustantama Neumannin elämäkerrallinen haastattelu "Dingo-kipparin lokikirja."
Neumannin syntymästä tuli vuonna 2019 kuluneeksi tasan 60 vuotta. Juhlan kunniaksi julkaistiin uusi kokoelmalevy "", joka sisälsi kaksi uutta kappaletta.
2020-luku.
2020-luvulla Neumann on jatkanut esiintymistä Dingon kanssa ja sooloartistina.
Vuonna 2024 sai ensi-iltansa Neumannista ja Dingo-yhtyeen alkuvaiheista kertova "Levoton Tuhkimo" -elokuva. Elokuva on osittain fiktiivinen. 
Henkilö- ja taiteilijakuva.
Laulaja ja lauluntekijä.
Neumannia on usein luonnehdittu suomalaiseksi rock-legendaksi. Neumannin lauluääni on jakanut aina voimakkaasti mielipiteitä. Hän on itse sanonut olevansa ensisijaisesti lauluntekijä eikä laulaja.
Lauluntekijänä Neumannia on pidetty spontaanina. Suuri osa hänen tunnetuimmista hiteistään on syntynyt varsin nopeassa aikataulussa. Kertomansa mukaan hän ei käytä yhden kappaleen tekemiseen viikkoa enempää aikaa. Neumann on kertonut tekevänsä kappaleiden sävellyksen ja sanoituksen aina samanaikaisesti. Musiikillisina esikuvinaan Neumann pitää etenkin The Sweetia ja Marc Bolania. 
Neumann on tehnyt kappaleita muille artisteille äärimmäisen harvoin yksittäisiä tapauksia lukuun ottamatta. Neumann sävelsi esimerkiksi Johnny Lee Michaelsin kappaleen, jolla hän osallistui Euroviisujen Suomen-karsintoihin vuonna 1987. Neumann on tehnyt yksittäisiä kappaleita myös Pave Maijaselle ja Aika-yhtyeelle.
Myöhemmällä iällään Neumann on kertonut kärsineensä niin sanotusta tyhjän paperin kammosta. Uusia sävellyksiä ja sanoituksia ei ole syntynyt enää samalla tavalla kuin nuorempana. Neumann ei ole enää 1980-luvun jälkeen onnistunut tekemään samanlaisia hittejä kuin nuorempana, mikä on luonut hänelle myös paineita. Neumannin mukaan hänellä ei koskaan ole ollut myöskään tapana tehdä kappaleita valmiiksi pöytälaatikkoon, vaan kappaleet ovat syntyneet aina tilanteiden mukaan. Hänen myöhemmillä levyillään on kuitenkin julkaistu myös sellaisia kappaleita, joiden sävel tai sanoitus on alun perin tehty jo ennen Dingon aikoja.
Musiikki.
Neumannin Dingon kanssa levyttämä musiikki määritellään usein suomirockiksi ja poprockiksi. Usein Dingon yhteydessä puhutaan myös termistä porirock sen alkuperäisen kotikaupungin mukaan. Kahdella ensimmäisellä levyllään "Nimeni on Dingo" (1984) ja "Kerjäläisten valtakunta" (1985) yhtye yhdisti tuolloin suosiossa ollutta uusromanttista tyyliä perinteiseen suomirockiin. Kosketinsoittimet olivat keskeisessä roolissa Dingon kappaleissa, mikä oli poikkeuksellista tuon ajan suomalaisissa rock-yhtyeissä. Myöhemmillä Dingon levytyksillä on otettu vaikutteita myös country- ja folkmusiikista. 
Ensimmäisellä sooloalbumillaan "Albion" Neumann oli ottanut runsaasti vaikutteita irlantilaisesta kansanmusiikista. Vuonna 1987 julkaistulla S.E.X.-yhtyeen albumilla Neumannin musiikki on muuttunut entistä enemmän perinteisemmän rockin suuntaan. Neumann jatkoi raskaamman rockin linjalla myös vuonna perustetun Neumann &amp; Albion Rockers -yhtyeen kanssa. Vuoden 1989 "Kotiinpaluu"-albumilla on jälleen otettu runsaasti vaikutteita irlantilaisesta kansanmusiikista. Mukana on myös raskaampia kappaleita.
Neumannin myöhemmässä tuotannossa on otettu vaikutteita myös iskelmämusiikista. Hänen ja Dingon myöhempää tuotantoa on kutsuttu myös ”iskelmärockiksi”.
Pukeutuminen ja tyyli.
Neumann tuli nuorena tunnetuksi käyttämistään meikeistä ja värikkäistä vaatteista. Hän aloitti meikkaamisen 1980-luvun alussa, kun Dingosta otettiin ensimmäisiä kuvia. Oman ulkoasunsa lisäksi Neumannilla oli keskeinen vaikutus myös koko Dingo-yhtyeen ulkonäköön. Vaikutteita Neumann sai brittiläisiltä yhtyeiltä ja musiikkilehdistä. Pukeutumisessa hän otti vaikutteita myös Hanoi Rocksilta.
Porissa moni ei ymmärtänyt Neumannin tyyliä. Myöhemmin Neumann on kertonut joutuneensa huutelun ja nimittelyn kohteeksi, mutta varsinaisiin uhkatilanteisiin hän ei joutunut. Yö-yhtyeen laulaja Olli Lindholmin mukaan Neumannia pidettiin porilaisissa musiikkipiireissä omalaatuisena persoonana eikä kukaan uskonut, että hänen yhtyeistään tulisi koskaan menestyneitä. 
Neumann irtisanottiin porilaisesta mainostoimistosta 1980-luvun alussa ulkonäkönsä takia, koska asiakkaat olivat valittaneet asiasta. Ammattiliitto vei asian oikeuteen ja mainostoimisto määrättiin maksamaan Neumannille korvauksia laittomasta irtisanomisesta. Myös musiikkipiireissä Neumannin värikäs pukeutuminen herätti arvostelua. Hurriganes-yhtyeen laulaja-rumpali Remu Aaltonen nimitteli nuorta Neumannia ”riikinkukoksi”.
Neumannin pukeutuminen sai osakseen myös ihailua, ja häntä nimitettiin 1980-luvulla jopa tyyli-ikoniksi. Dingon hajoamisen jälkeen Neumann muutti pukeutumistyyliään ja lopetti meikkaamisen. Vuosikymmenien varrella hänen pukeutumistyylinsä on muuttunut useaan kertaan. Neumann on kertomansa mukaan ollut tyylinmuutoksista huolimatta aina tarkka ulkonäöstään.
Yksityiselämä.
Neumann on ollut kahdesti naimisissa. Ensimmäisen avioliiton hän solmi nuoruuden rakkautensa Marikan kanssa. Vaikka pariskunta oli seurustellut vuodesta 1981 lähtien, he menivät naimisiin vasta vuonna 1987 Dingo-yhtyeen hajottua. Liitto päättyi eroon vuonna 1994. Marika ei esiintynyt julkisuudessa. 
Toisen kerran Neumann meni naimisiin Diana Neumannin (os. Pitkämäki) kanssa vuonna 2000. Neumannilla ja Pitkämäellä on kaksi poikaa, jotka ovat syntyneet 2000-luvulla. Pariskunta erosi vuonna 2010.
Neumannin syntyperäinen sukunimi on Nieminen. Hän virallisti Neumann-taiteilijanimensä sukunimekseen 2000-luvun alussa.